ΓΡΑΠΤΗ ΕΡΩΤΗΣΗ E-0045/98 υποβολή: Mihail Papayannakis (GUE/NGL) προς την Επιτροπή (29 Iανουαρίου 1998)

Θέμα: Εφαρμογή οδηγίας σχετικά με την εναέρια κυκλοφορία

Η οδηγία 93/65/ΕΟΚ ((ΕΕ L 187 της 29.7.1993, σελ. 52. )) διέπει (άρθρο 1) τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας, ειδικότερα όσον αφορά τα συστήματα επικοινωνίας, τα συστήματα επιτήρησης, τα συστήματα αυτόματης υποστήριξης του ελέγχου εναέριας κυκλοφορίας και τα συστήματα αεροναυτιλίας.

Σύμφωνα με την ίδια οδηγία, τα κράτη μέλη κοινοποιούν ετησίως στην Επιτροπή τα μέτρα που θεσπίζουν για την επίτευξη των στόχων της οδηγίας (άρθρο 8) και θέτουν σε ισχύ τις αναγκαίες διατάξεις για να συμμορφωθούν προς αυτή το αργότερο στις 19 Ιουλίου 1994/άρθρο 9).

Με δεδομένο ότι η ευρωπαϊκή τυποποίηση είναι αποφασιστικός παράγοντας για την επίτευξη ενιαίου επιπέδου ασφαλείας στη διαχείριση της εναέριας κυκλοφορίας, ερωτάται η Επιτροπή κατά πόσον η Ελλάδα έχει λάβει όλα τα αναγκαία μέτρα συμμόρφωσης προς την οδηγία 93/65/ΕΟΚ, εάν τηρεί τα πρότυπα Eurocontrol που ενσωματώνονται στο νομικό σύστημα της Κοινότητας, και εάν κοινοποιεί, ως οφείλει, ετησίως στην Επιτροπή τα μέτρα που θεσπίζει για την επίτευξη των στόχων της οδηγίας και ποιά είναι αυτά;

Σύμφωνα με την έκθεση της Επιτροπής για την εφαρμογή του κοινοτικού δικαίου, η Επιτροπή έστειλε προς τις αρμόδιες ελληνικές αρχές προειδοποιητική επιστολή το 1995 και αιτιολογημένη γνώμη το 1996. Ποιά ήταν η συνέχεια στις ανωτέρω ενέργειες της Επιτροπής;

Απάντηση του κ. Kinnock εξ ονόματος της Επιτροπής (23 Μαρτίου 1998)

Η οδηγία του Συμβουλίου 93/65/ΕΟΚ σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας καθορίζει το γενικό πλαίσιο εντός του οποίου θεσπίζονται τα πρότυπα Eurocontrol βάσει του κοινοτικού δικαίου.

Η οδηγία τάσσει, για τους φορείς που αναθέτουν συμβάσεις, τη βασική υποχρέωση στα γενικά έγγραφα ή στις προδιαγραφές σχετικά με εκάστη σύμβαση προμήθειας εξοπλισμού και συστημάτων διαχείρισης εναέριας κυκλοφορίας να παραπέμπουν στις προδιαγραφές που έχουν θεσπιστεί σύμφωνα με την υπόψη οδηγία.

Η μεταφορά της οδηγίας στο εθνικό δίκαιο εκάστου κράτους μέλους έπρεπε να είχε συντελεστεί έως τις 20 Ιουλίου 1994. Μέχρι τότε, η Ελλάδα δεν είχε γνωστοποιήσει στην Επιτροπή τυχόν μέτρα εφαρμογής της οδηγίας. Κατά συνέπεια, η Επιτροπή κίνησε διαδικασίες επί παραβάσει. Οι Ελληνικές αρχές απήντησαν στην επιστολή επίσημης ειδοποίησης με επιστολή από 3ης Οκτωβρίου 1996, στην οποία γνωστοποίησαν τη δημοσίευση, στην Επίσημη Εφημερίδα (αριθ. 230 της 17ης Σεπτεμβρίου 1996) νομοθεσίας (αριθ. 351) με την οποία η οδηγία του Συμβουλίου 93/65/ΕΟΚ ενσωματωνόταν στο Ελληνικό δίκαιο. Ως επακόλουθο της ανωτέρω κοινοποιήσεως, που θεωρήθηκε επαρκής, η Επιτροπή ανέστειλε τη διαδικασία επί παραβάσει κατά της Ελλάδας.

Η πρακτική ενσωμάτωση των προτύπων Eurocontrol στο κοινοτικό δίκαιο βάσει της οδηγίας υλοποιείται μέσω ειδικών νομοθετικών πράξεων που εκδίδονται στο πλαίσιο διαδικασίας επιτροπής όπως καθορίζεται στο άρθρο 6. Δύο πρότυπα Eurocontrol -η επιγραμμική ανταλλαγή δεδομένων (OLDI) και η παρουσίαση των ανταλλασσόμενων δεδομένων των υπηρεσιών διαχείρισης της εναέριας κυκλοφορίας (ΑDEXP) - έχουν τώρα καταστεί υποχρεωτικά με βάσει την οδηγία 97/15/ΕΚ της Επιτροπής της 25ης Μαρτίου 1997 για έγκριση των προτύπων της Eurocontrol και τροποποίηση της οδηγίας 93/65/ΕΟΚ του Συμβουλίου ((ΕΕ L 95 της 10.4.1997. )). Τα ανωτέρω πρότυπα δεν ασχολούνται με πτυχές ασφάλειας αλλά είναι βασικά για την επίτευξη διαλειτουργικότητας μεταξύ εθνικών συστημάτων ελέγχου της εναέριας κυκλοφορίας. Τα κράτη μέλη θα έπρεπε να είχαν θέσει σε ισχύ μέτρα εφαρμογής της ανωτέρω οδηγίας έως την 1η Δεκεμβρίου 1997. Μέχρι στιγμής, η Ελλάδα δεν έχει γνωστοποιήσει στην Επιτροπή τυχόν μέτρα εφαρμογής της εν λόγω οδηγίας και ως εκ τούτου σε εύθετο χρόνο θα λάβει επιστολή επίσημης ειδοποίησης.

Στην πράξη όμως η Επιτροπή δεν έχει τυχόν ενδείξεις ότι η Ελλάδα δεν εφαρμόζει τα πρότυπα της Eurocontrol.

Το άρθρο 8 παράγραφος 2 της οδηγίας αφορά μέτρα που έχουν λάβει τα κράτη μέλη για να επιτύχουν τους στόχους της οδηγίας. Η συσταθείσα με βάση την οδηγία επιτροπή συζητεί τον καιρό αυτό την ερμηνεία της ανωτέρω διάταξης και συντόμως αναμένεται να τοποθετηθεί ως προς τον τύπο των μέτρων προς κοινοποίηση, ώστε τα κράτη μέλη να γνωρίζουν το τι προσδοκούμε απ'αυτά. Είναι πιθανό ότι τα προς γνωστοποίηση μέτρα θα πρέπει να είναι οργανωτικής φύσης.